EVROPSKA KOMISIJA Bruselj, 17.11.2022 COM(2022) 646 final 2022/0382(NLE) Predlog SKLEP SVETA o stališču, ki se v imenu Evropske unije zastopa v Partnerskem svetu, ustanovljenem s Sporazumom o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani, glede podaljšanja vmesnega obdobja iz člena 552(11) navedenega sporazuma, v katerem lahko Združeno kraljestvo odstopa od obveznosti izbrisa podatkov iz evidence podatkov o potnikih po njihovem odhodu iz Združenega kraljestva



OBRAZLOŽITVENI MEMORANDUM 1.Predmet urejanja predloga Ta predlog se nanaša na sklep o določitvi stališča, ki naj se v imenu Evropske unije zastopa v Partnerskem svetu v zvezi s členom 552(13) Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska (v nadaljnjem besedilu: Združeno kraljestvo) na drugi strani (v nadaljnjem besedilu: sporazum o trgovini in sodelovanju). Sporazum o trgovini in sodelovanju omogoča prenos podatkov o potnikih na letih med Unijo in Združenim kraljestvom iz evidence podatkov o potnikih (v nadaljnjem besedilu: PNR) Združenemu kraljestvu ter njihovo obdelavo in uporabo v Združenem kraljestvu. V skladu s sporazum o trgovini in sodelovanju mora Združeno kraljestvo izbrisati podatke iz PNR, prejete v skladu s sporazumom o trgovini in sodelovanju, po odhodu potnikov iz države, razen če ocena tveganja pokaže potrebo po tem, da se še naprej hranijo. Vendar je bilo s sporazumom o trgovini in sodelovanju dovoljeno začasno odstopanje od te zahteve, in sicer prvotno za vmesno obdobje enega leta, tj. do 31. decembra 2021, ob upoštevanju posebnih okoliščin zaradi dejstva, da mora Združeno kraljestvo izvesti določene tehnične prilagoditve za preoblikovanje sistemov za obdelavo podatkov iz PNR, ki jih je uporabljalo, ko se je zanj uporabljalo pravo Unije (tj. direktiva o PNR), in ki bi po izvedbi omogočali izbris podatkov iz PNR v skladu s sporazumom o trgovini in sodelovanju. To vmesno obdobje se lahko podaljša za dve dodatni leti z zaporednima sklepoma Partnerskega sveta, če so izpolnjeni nekateri pogoji. V vmesnem obdobju in v skladu s členom 552(11) sporazuma o trgovini in sodelovanju Združeno kraljestvo pri obdelavi podatkov PNR uporablja dodatne zaščitne ukrepe, zlasti s preprečevanjem uporabe podatkov PNR, ki jih je treba izbrisati v skladu s členom 552(4) Sporazuma. Odstopanje je povezano s postopkom, v skladu s katerim mora Združeno kraljestvo Specializiranemu odboru za sodelovanje na področju kazenskega pregona in pravosodno sodelovanje, ustanovljenemu s sporazumom o trgovini in sodelovanju, predložiti poročilo neodvisnega upravnega organa, vključno z mnenjem nadzornega organa Združenega kraljestva za varstvo podatkov, o tem, ali se dodatni zaščitni ukrepi za varstvo podatkov, ki se v skladu s členom 552(11) sporazuma o trgovini in sodelovanju uporabljajo v vmesnem obdobju, učinkovito uporabljajo, in oceno, ali te posebne okoliščine še naprej obstajajo, skupaj z opisom prizadevanj za preoblikovanje sistemov Združenega kraljestva za obdelavo podatkov iz PNR v sisteme, ki bi omogočali izbris podatkov iz PNR po odhodu potnikov iz Združenega kraljestva. Poleg tega je pogoj za drugo podaljšanje s strani Partnerskega sveta to, da je Združeno kraljestvo doseglo znaten napredek pri preoblikovanju svojih sistemov za obdelavo podatkov iz PNR v ta namen, čeprav preoblikovanja še ni bilo mogoče dokončati. Po začetku začasne uporabe sporazuma o trgovini in sodelovanju 1. januarja 2021 in začetku njegove veljavnosti 1. maja 2021 se je prvo leto vmesnega obdobja končalo 31. decembra 2021. Na podlagi prvega poročila in ocene, ki ju je Združeno kraljestvo predložilo 1. oktobra 2021, ter dopolnilnih informacij, predloženih novembra 2021, je Partnerski svet 21. decembra 2021 vmesno obdobje podaljšal za eno leto, tj. do 31. decembra 2022. Da bi Združeno kraljestvo doseglo drugo in zadnje podaljšanje vmesnega obdobja, je 29. septembra 2022 predložilo drugo poročilo in oceno. Specializirani odbor za sodelovanje na področju kazenskega pregona in pravosodno sodelovanje je poročilo in oceno, ki ju je predložilo Združeno kraljestvo, obravnaval na seji 13. oktobra 2022. Na seji je Unija postavila več vprašanj, na katera je Združeno kraljestvo odgovorilo in se strinjalo, da jih bo dalo na voljo v pisni obliki. Če navedene posebne okoliščine še naprej obstajajo in če je Združeno kraljestvo poleg tega doseglo znaten napredek, Partnerski svet v skladu s členom 552(13), tretji stavek, sporazuma o trgovini in sodelovanju podaljša vmesno obdobje za drugo in zadnje leto, in sicer do 31. decembra 2023. Komisija ugotavlja, da se ob koncu tega zadnjega podaljšanja začasno odstopanje zaradi navedenih posebnih okoliščin preneha uporabljati in da bo moralo Združeno kraljestvo dokončati vse tehnične prilagoditve, ki so potrebne, da bodo njegovi sistemi za obdelavo PNR omogočali izbris podatkov PNR v skladu s členom 552(4) sporazuma o trgovini in sodelovanju. V okviru sporazuma o trgovini in sodelovanju ni možnosti za nadaljnje podaljšanje. 2.Ozadje predloga 2.1.Sporazum o trgovini in sodelovanju med Unijo in Združenim kraljestvom Sporazum o trgovini in sodelovanju določa podlago za obsežne odnose med Unijo in Združenim kraljestvom na območju blaginje in dobrega sosedstva, za katere so značilni tesni in miroljubni odnosi, ki temeljijo na sodelovanju ter spoštujejo avtonomijo in suverenost pogodbenic. Sporazum o trgovini in sodelovanju je začel veljati 1. maja 2021, od 1. januarja 2021 pa se je uporabljal začasno. 2.2.Partnerski svet S sporazumom o trgovini in sodelovanju je ustanovljenih več skupnih organov, vključno s Partnerskim svetom, ki je „organ, ustanovljen s sporazumom“ v smislu člena 218(9) Pogodbe o delovanju Evropske unije (PDEU). 2.3.Predvideni akt Partnerskega sveta Člen 552(4) sporazuma o trgovini in sodelovanju določa, da Združeno kraljestvo izbriše podatke o potnikih iz PNR, ki jih je prejelo v skladu z navedenim sporazumom, po njihovem odhodu iz države, razen če ocena tveganja pokaže potrebo po tem, da se še naprej hranijo. Ta zahteva izhaja iz mnenja Sodišča iz leta 2017 o predvidenem sporazumu med EU in Kanado o prenosu in obdelavi podatkov iz evidence podatkov o potnikih. Člen 552(11) sporazuma o trgovini in sodelovanju določa, da lahko Združeno kraljestvo začasno odstopa od odstavka 4 navedenega člena v vmesnem obdobju, dokler ne izvede tehničnih prilagoditev svojih sistemov za obdelavo podatkov iz PNR, kar mora storiti takoj, ko je mogoče. Vmesno obdobje traja največ tri leta od začetka veljavnosti sporazuma o trgovini in sodelovanju. V vmesnem obdobju mora pristojni organ Združenega kraljestva preprečiti uporabo podatkov iz PNR, ki jih je treba izbrisati, tako da za navedene podatke iz PNR uporabi več posebnih dodatnih zaščitnih ukrepov.

Člen 552(10) sporazuma o trgovini in sodelovanju določa, da se odstavek 11 navedenega člena uporablja zaradi posebnih okoliščin, ki Združenemu kraljestvu preprečujejo tehnične prilagoditve, potrebne za preoblikovanje sistemov za obdelavo podatkov iz PNR, ki jih je Združeno kraljestvo uporabljalo, ko se je zanj uporabljalo pravo Unije, v sisteme, ki bi omogočali izbris podatkov iz PNR v skladu z odstavkom 4 navedenega člena. Člen 552(12) sporazuma o trgovini in sodelovanju določa, da Združeno kraljestvo devet mesecev po začetku veljavnosti navedenega sporazuma Specializiranemu odboru za sodelovanje na področju kazenskega pregona in pravosodno sodelovanje predloži poročilo neodvisnega upravnega organa iz odstavka 7 navedenega člena, vključno z mnenjem nadzornega organa Združenega kraljestva iz člena 525(3) sporazuma o trgovini in sodelovanju o tem, ali so bili dodatni zaščitni ukrepi za varstvo podatkov iz člena 552(11) sporazuma o trgovini in sodelovanju učinkovito uporabljeni, in oceno Združenega kraljestva, ali še naprej obstajajo posebne okoliščine iz člena 552(10) sporazuma o trgovini in sodelovanju, skupaj z opisom prizadevanj za preoblikovanje sistemov Združenega kraljestva za obdelavo podatkov iz PNR v sisteme, ki bi omogočali izbris podatkov iz PNR v skladu z odstavkom 4 navedenega člena. Drugo poročilo in oceno je treba predložiti eno leto pozneje, če naj bi se vmesno obdobje podaljšalo za drugo in zadnje leto. V vmesnem obdobju mora Združeno kraljestvo uporabljati dodatne zaščitne ukrepe iz točk (a) do (d) člena 552(11) sporazuma o trgovini in sodelovanju, da prepreči uporabo podatkov PNR, ki jih je treba izbrisati. Učinkovito uporabo teh zaščitnih ukrepov je treba dokazati s poročilom neodvisnega upravnega organa in mnenjem nadzornega organa Združenega kraljestva za varstvo podatkov v skladu s členom 552(12)(a) sporazuma o trgovini in sodelovanju. Člen 552(13), drugi stavek, sporazuma o trgovini in sodelovanju določa, da če posebne okoliščine iz odstavka 10 navedenega člena še naprej obstajajo, Partnerski svet podaljša vmesno obdobje iz odstavka 11 navedenega člena za eno leto. Partnerski svet je 21. decembra 2021 odobril prvo podaljšanje vmesnega obdobja. Navedeni postopek in pogoji se uporabljajo tudi za odobritev drugega in zadnjega podaljšanja vmesnega obdobja za eno leto. Poleg tega mora Združeno kraljestvo v skladu s členom 552(13), tretji stavek, sporazuma o trgovini in sodelovanju dokazati, da je bil dosežen znaten napredek pri preoblikovanju njegovih sistemov za obdelavo podatkov iz PNR, čeprav jih še ni bilo mogoče preoblikovati v sisteme, ki bi omogočali izbris podatkov iz PNR v skladu s členom 552(4) sporazuma o trgovini in sodelovanju. Sklep Partnerskega sveta o podaljšanju vmesnega obdobja je lahko v kakršni koli obliki. Odločitve sopredsednikov Partnerskega sveta se sprejemajo soglasno (glej člen 1(2) Priloge 1 k sporazumu o trgovini in sodelovanju). Odločitev bi bilo treba sprejeti pred koncem drugega leta vmesnega obdobja, tj. pred 31. decembrom 2022. Pred koncem drugega in zadnjega podaljšanja vmesnega obdobja do 31. decembra 2023 bo moralo Združeno kraljestvo dokončati vse tehnične prilagoditve, ki so potrebne, da bodo njegovi sistemi za obdelavo PNR omogočali izbris podatkov PNR v skladu s členom 552(4) sporazuma o trgovini in sodelovanju. Komisija pričakuje, da bo Združeno kraljestvo o tem obvestilo Specializirani odbor za sodelovanje na področju kazenskega pregona in pravosodno sodelovanje. Specializirani odbor za sodelovanje na področju kazenskega pregona in pravosodno sodelovanje spremlja in pregleduje izvajanje ter zagotavlja pravilno delovanje tretjega dela sporazuma o trgovini in sodelovanju. Zato ostaja pristojni forum za razpravo o letni oceni neodvisnega upravnega organa Združenega kraljestva v zvezi s pristopom pristojnega organa Združenega kraljestva glede potrebe po hrambi podatkov iz PNR v skladu s členom 552(4) sporazuma o trgovini in sodelovanju, kot je določeno v odstavku 7 tega člena. 3.Stališče, ki se zastopa v imenu Unije Ozadje Združeno kraljestvo je 29. septembra 2022 Specializiranemu odboru za sodelovanje na področju kazenskega pregona in pravosodno sodelovanje predložilo oceno v skladu s členom 552(12)(b) sporazuma o trgovini in sodelovanju. V oceni je Združeno kraljestvo navedlo, da še naprej obstajajo posebne okoliščine v zvezi z njegovimi sistemi za obdelavo podatkov iz PNR in da je bil dosežen znaten napredek pri preoblikovanju sistema Združenega kraljestva za obdelavo PNR v sisteme, ki bi omogočali izbris podatkov iz PNR v skladu s členom 552(4) sporazuma o trgovini in sodelovanju, čeprav preoblikovanja še ni bilo mogoče dokončati. Združeno kraljestvo mora sistem za obdelavo podatkov iz PNR, ki je bil oblikovan zaradi skladnosti s pravom Unije, kot se uporablja za države članice, preoblikovati v sistem, ki bo izpolnjeval zahteve sporazuma o trgovini in sodelovanju, pred začetkom veljavnosti sporazuma o trgovini in sodelovanju pa ni bilo dovolj časa za potrebne prilagoditve kompleksnega sistema za obdelavo podatkov iz PNR. Zahteve sporazuma o trgovini in sodelovanju odražajo sodno prakso Sodišča iz leta 2017 o mednarodnem prenosu podatkov iz PNR iz Unije v tretje države (mnenje 1/15). Sedanji sistem Združenega kraljestva za obdelavo podatkov iz PNR je bil razvit leta 2004, leta 2016 pa prilagojen v skladu z Direktivo (EU) 2016/681 z dne 27. aprila 2016 o uporabi podatkov iz evidence podatkov o potnikih (PNR) za preprečevanje, odkrivanje, preiskovanje in pregon terorističnih in hudih kaznivih dejanj. Kot tak je bil sistem Združenega kraljestva za obdelavo podatkov iz PNR, tako kot sistemi držav članic, zasnovan za hrambo vseh podatkov iz PNR za pet let, da bi se lahko kadar koli v teh petih letih odzvalo na ustrezno utemeljene zahteve v posameznih primerih. Njegova zasnova ne omogoča brisanja podatkov o potnikih iz PNR po njihovem odhodu iz Združenega kraljestva, kot zahteva sporazum o trgovini in sodelovanju. Poleg tega je bil sedanji postopek za ocenjevanje tveganja v Združenem kraljestvu tako kot postopki v državah članicah zasnovan za identifikacijo posameznikov, katerih podatki ustrezajo objektivnim pravilom za ciljno usmerjanje ali drugim vnaprej določenim merilom za izvajanje varnostnih in mejnih kontrol. Njegov namen ni bil ugotoviti, ali obstaja potreba po nadaljnji hrambi določenih podatkov iz PNR po odhodu potnika iz Združenega kraljestva. Združeno kraljestvo je v svoji oceni, predloženi 29. septembra 2022 v skladu s členom 552(12)(b) sporazuma o trgovini in sodelovanju, navedlo, da je nedavno oblikovalo in vzpostavilo zmogljivost za izbris podatkov iz PNR v skladu s členom 552(4) sporazuma o trgovini in sodelovanju, ki je v fazi beta testiranja. Poleg tega je Združeno kraljestvo sporočilo, da razvija postopek avtomatizirane ocene tveganja na podlagi objektivnih dokazov za določitev podatkov, ki jih je treba hraniti po odhodu potnika iz Združenega kraljestva. Medtem Združeno kraljestvo izvaja postopek ročne ocene tveganja, da bi uporabilo dodatne zaščitne ukrepe iz člena 552(11) sporazuma o trgovini in sodelovanju. Združeno kraljestvo ocenjuje, da bo postopek avtomatizirane ocene tveganja vzpostavljen do konca leta 2023. Združeno kraljestvo je 29. septembra 2022 Specializiranemu odboru za sodelovanje na področju kazenskega pregona in pravosodno sodelovanje predložilo tudi poročilo v skladu s členom 552(12)(a) sporazuma o trgovini in sodelovanju, ki ga je pripravil neodvisni upravni organ iz člena 552(7) sporazuma o trgovini in sodelovanju, ki obravnava uspešno uporabo dodatnih zaščitnih ukrepov za varstvo podatkov iz člena 552(11) sporazuma o trgovini in sodelovanju. Poročilo vključuje mnenje nadzornega organa Združenega kraljestva iz člena 525(3) sporazuma o trgovini in sodelovanju. Specializirani odbor za sodelovanje na področju kazenskega pregona in pravosodno sodelovanje je oceno in poročilo Združenega kraljestva obravnaval 13. oktobra 2022. Ob tej priložnosti je Združeno kraljestvo v odgovor na več vprašanj Unije predložilo dodatne informacije o uporabi zaščitnih ukrepov za varstvo podatkov iz člena 552(11) sporazuma o trgovini in sodelovanju, za katere se je strinjalo, da jih bo naknadno dalo na voljo v pisni obliki.

3.2Predlagano stališče Glede na navedeno Komisija meni, da bi moral Partnerski svet odločiti, da se vmesno obdobje podaljša za drugo in zadnje leto, tj. do 31. decembra 2023, ob upoštevanju informacij, ki jih je Združeno kraljestvo predložilo na seji Specializiranega odbora za sodelovanje na področju preprečevanja, odkrivanja in preiskovanja kaznivih dejanj in pravosodno sodelovanje 13. oktobra 2022, pod pogojem, da bodo naknadno na voljo v pisni obliki. Partnerski svet bi moral to odločitev sprejeti do 31. decembra 2022. Komisija nadalje poudarja, da je Specializirani odbor za sodelovanje na področju kazenskega pregona in pravosodno sodelovanje odgovoren za spremljanje in pregledovanje pravilnega izvajanja tretjega dela sporazuma o trgovini in sodelovanju, vključno z letno oceno neodvisnega upravnega organa Združenega kraljestva v skladu s členom 552(7) sporazuma o trgovini in sodelovanju o pristopu pristojnega organa Združenega kraljestva glede potrebe po hrambi podatkov iz PNR v skladu s členom 552(4) sporazuma o trgovini in sodelovanju. 4.Pravna podlaga 4.1.Postopkovna pravna podlaga 4.1.1.Načela Člen 218(9) PDEU ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“. Pojem „akti s pravnim učinkom“ vključuje tudi akte, ki imajo pravni učinek zaradi pravil mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka v mednarodnem pravu, a lahko „odločilno vpliva[jo] na vsebino ureditve, ki jo [sprejme] zakonodajalec Unije“. 4.1.2.Uporaba v obravnavanem primeru Partnerski svet je organ, ustanovljen s sporazumom, in sicer s sporazumom o trgovini in sodelovanju. Člen 552(13) sporazuma o trgovini in sodelovanju določa, da če posebne okoliščine iz odstavka 10 navedenega člena še vedno obstajajo in Združeno kraljestvo dokaže, da je doseglo znaten napredek pri preoblikovanju svojih sistemov za obdelavo PNR v sisteme, ki bi omogočali izbris podatkov iz PNR v skladu s členom 552(4) sporazuma o trgovini in sodelovanju, čeprav preoblikovanja še ni bilo mogoče dokončati, Partnerski svet podaljša vmesno obdobje iz odstavka 11 navedenega člena še za eno leto (drugo in zadnje podaljšanje). Zato sprejetje stališča Unije glede takega sklepa spada na področje uporabe člena 218(9) PDEU. Pravni učinki podaljšanja se v celoti nanašajo na Unijo kot pogodbenico sporazuma o trgovini in sodelovanju. To pomeni, da to vprašanje v skladu s členom 3(2) PDEU spada v izključno pristojnost Unije. Odločitev o podaljšanju obdobja iz člena 552(13) sporazuma o trgovini in sodelovanju ne pomeni dopolnitve ali spremembe okvira Sporazuma o trgovini in sodelovanju. Postopkovna pravna podlaga za predlagani sklep je zato člen 218(9) PDEU. 4.2.Materialna pravna podlaga 4.2.1.Načela Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. Če ima predvideni akt dva cilja ali elementa in je eden od teh ciljev ali elementov glavni, drugi pa postranski, mora sklep po členu 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element. Materialna pravna podlaga za sklep po členu 218(9) PDEU glede predvidenega akta, ki ima hkrati več ciljev ali elementov, ki so neločljivo povezani, ne da bi bil eden v razmerju do drugih postranski, mora izjemoma vključevati različne ustrezne pravne podlage. 4.2.2.Uporaba v obravnavanem primeru Podaljšanje obdobja iz člena 552(13) sporazuma o trgovini in sodelovanju sledi ciljem na področju varstva podatkov in policijskega sodelovanja in zajema sestavne dele tega področja.

Materialna pravna podlaga za predlagani sklep sta zato člen 16(2) in člen 87(2)(a) PDEU. 4.3.Zaključek Pravna podlaga za predlagani sklep bi morala biti člen 16(2) in člen 87(2)(a) PDEU v povezavi s členom 218(9) PDEU. 5.Objava predvidenega akta Ker ima sklep Partnerskega sveta o drugem in končnem podaljšanju vmesnega obdobja, v katerem lahko Združeno kraljestvo odstopa od obveznosti izbrisa podatkov iz evidence podatkov o potnikih po njihovem odhodu iz Združenega kraljestva, do 31. decembra 2023, pravni učinek, je primerno, da se sklep Partnerskega sveta po njegovem sprejetju objavi v Uradnem listu Evropske unije. 2022/0382 (NLE) Predlog SKLEP SVETA o stališču, ki se v imenu Evropske unije zastopa v Partnerskem svetu, ustanovljenem s Sporazumom o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani, glede podaljšanja vmesnega obdobja iz člena 552(11) navedenega sporazuma, v katerem lahko Združeno kraljestvo odstopa od obveznosti izbrisa podatkov iz evidence podatkov o potnikih po njihovem odhodu iz Združenega kraljestva SVET EVROPSKE UNIJE JE – ob upoštevanju Pogodbe o delovanju Evropske unije ter zlasti člena 16(2) in člena 87(2)(a) v povezavi s členom 218(9) Pogodbe, ob upoštevanju Sklepa Sveta (EU) 2021/689 z dne 29. aprila 2021 o sklenitvi, v imenu Unije, Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani in Sporazuma med Evropsko unijo ter Združenim kraljestvom Velika Britanija in Severna Irska o varnostnih postopkih za izmenjavo in varovanje tajnih podatkov, ob upoštevanju Sklepa št. 2/2021 Partnerskega sveta, ustanovljenega s Sporazumom o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna irska na drugi strani, z dne 21. decembra 2021 glede podaljšanja vmesnega obdobja, v katerem lahko Združeno kraljestvo odstopa od obveznosti izbrisa podatkov o potnikih iz evidence podatkov o potnikih po njihovem odhodu iz Združenega kraljestva, ob upoštevanju predloga Evropske komisije, ob upoštevanju naslednjega: (1)V skladu s členom 542 Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska (v nadaljnjem besedilu: Združeno kraljestvo) na drugi strani (v nadaljnjem besedilu: sporazum o trgovini in sodelovanju), naslov III tretjega dela (Sodelovanje na področju kazenskega pregona in pravosodno sodelovanje v kazenskih zadevah) navedenega sporazuma določa pravila, na podlagi katerih se lahko podatki iz evidence podatkov o potnikih (v nadaljnjem besedilu: PNR) prenesejo pristojnemu organu Združenega kraljestva, ki jih nato obdela in uporablja, za lete med Unijo in Združenim kraljestvom, ter v zvezi s tem določa posebne zaščitne ukrepe. (2)Člen 552(4) sporazuma o trgovini in sodelovanju določa, da Združeno kraljestvo izbriše podatke o potnikih iz PNR po njihovem odhodu iz države, razen če ocena tveganja pokaže potrebo po tem, da se še naprej hranijo. (3)Člen 552(11) sporazuma o trgovini in sodelovanju določa, da lahko Združeno kraljestvo začasno odstopa od odstavka 4 navedenega člena v vmesnem obdobju, dokler ne izvede tehničnih prilagoditev, kar mora storiti takoj, ko je mogoče. Pristojni organ Združenega kraljestva v vmesnem obdobju prepreči uporabo podatkov iz PNR, ki jih je treba izbrisati v skladu s členom 552(4) sporazuma o trgovini in sodelovanju, tako da za te podatke iz PNR uporabi dodatne zaščitne ukrepe iz člena 552(11), točke (a)–(d), sporazuma o trgovini in sodelovanju. V skladu s členom 552(12)(a) sporazuma o trgovini in sodelovanju neodvisni upravni organ iz člena 552(7) sporazuma o trgovini in sodelovanju poroča o tem, ali so bili dodatni zaščitni ukrepi učinkovito uporabljeni, nadzorni organ Združenega kraljestva za varstvo podatkov iz člena 525(3) sporazuma o trgovini in sodelovanju pa predloži mnenje o tem. (4)Člen 552(10) sporazuma o trgovini in sodelovanju določa, da se člen 552(11) sporazuma o trgovini in sodelovanju uporablja zaradi posebnih okoliščin, ki Združenemu kraljestvu preprečujejo tehnične prilagoditve, potrebne za preoblikovanje sistemov za obdelavo podatkov iz PNR, ki jih je Združeno kraljestvo uporabljalo, ko se je zanj uporabljalo pravo Unije, v sisteme, ki bi omogočali izbris podatkov iz PNR v skladu s členom 552(4) sporazuma o trgovini in sodelovanju. (5)Člen 552(13) sporazuma o trgovini in sodelovanju določa, da če posebne okoliščine iz člena 552(10) sporazuma o trgovini in sodelovanju še naprej obstajajo, Partnerski svet podaljša vmesno obdobje iz člena 552(11) sporazuma o trgovini in sodelovanju za eno leto. Partnerski svet je v ta namen 21. decembra 2021 sprejel sklep, s katerim je vmesno obdobje podaljšal do 31. decembra 2022.